Sø- og Handelsretten slår fast, at Cirle K ikke skal skifte logo, efter OK Benzin har sagsøgt kæden.

I sidste uge kom det frem, at benzinkæden OK havde sagsøgt Circle K. Den danske andelsejede kæde af tankstationer mente nemlig, at Circle K's logo mindede så meget om OK's, at kunderne tog fejl af de to selskaber. Derfor lagde OK Benzin sag an.

Men OK Benzin har tabt kampen mod Circle K, skriver Finans nu.

- Der kommer en skriftlig kendelse inden for tre-fire uger, men for vores vedkommende er sagen afsluttet. Vi har tabt og går ikke videre med den, siger Lene Bonde, kommunikationschef i OK til Finans.

Circle K er det gamle Statoil og nogle af Shell-stationerne. De er i øjeblikket igennem en proces, hvor de gamle tankstationer skifter navn og logo.

To undersøgelser - to resultater

Ifølge Ekstra Bladet fremlagde begge parter på retsmødet i Sø- og Handelsretten resultaterne af undersøgelser, hvor man spurgte, om kunderne kunne kende forskel på logoerne.

Undersøgelserne viste sig at have to vidt forskellige resultater. For i modsætning til OK’s undersøgelse viste Circle K’s undersøgelse, at kun én procent af de adspurgte forvekslede de to logoer.

- Dette er et meget, meget lille og helt ubetydeligt tal, som hverken kommercielt eller juridisk kan sandsynliggøre en risiko for en reel forveksling mellem mærkerne, sagde kommunikationsdirektør i Circle K, Ann Kirstine Havsteen, til Ekstra Bladet.

Circle K er ejet af canadiske Alimentation Couche-Tard. Det er dem, der står bag navneskiftet fra Statoil.

Her kan du se forskellen/ligheden på de to logoer.

Synes du de to logoer ligner hinanden? Deltag i afstemningen her.